गोधन न्याय योजना
राज्य सरकार ह गौ पालन ल आर्थिक रूप ले लाभदायी बनाये अउ पर्यावरण सुरक्षा बर गोधन न्याय योजना शुरू करे के फैसला करे हे। ए योजना के शुरूआत हरेली तिहार के दिन करे जाही। ए बारे म मुख्यमंत्री भूपेश बघेल ह आज अपन निवास कार्यालय म पत्रकार मन ल संबोधित करत बताइन कि ए योजना के उद्देश्य गौ पालन ल बढ़ावा देके संगेसंग एखर सुरक्षा घलो करना हे अउ पशु पालक मन ल घलो आर्थिक रूप ले लाभ पहुंचाना हे।
एक ठिन सवाल के जुवाब म मुख्यमंत्री ह कीहिन कि वर्मी खाद ले जैविक खेती ले बढ़ावा दे जाही। एखर बिक्री सहकारी समिति के माध्यम ले होही। श्री बघेल ह यहू कीहिन कि राज्य म किसान मनके संगेसंग वन विभाग, कृषि, उद्यानिकी, अउ नगरीय प्रशासन विभाग म पौधा रोपण अउ बाग-बगीचा बर खाद के आवश्यकता होथे, जेखर पूर्ति ये योजना ले करे जाही।
इही बीच राज्य सरकार डहार ले गोधन न्याय योजना शुरू करे के घोषणा के प्रदेश कंागे्रस कमेटी ह स्वागत करे हे। संगेसंग ओमन यहू खुशी जताय हे कि ए योजना के शुरू होय ले पशु तस्करी अउ बूचड़खाना म रोक लगही। विज्ञप्ति म केहे गेहे कि ए योजना के शुरू होय ले जैविक खेती के संगेसंग हर्बल खेती ल घलो बढ़ावा मिलही अउ आवारा घुमइया पशु मन म अंकुश लगे ले सड़क दुर्घटना घलो कम होही।
पौधा तुंहर दुआर
प्रदेश म आज ले पौधा तुंहर दुआर योजना के शुरूआत करे गेहे। ए योजना म पौधा लगाए के इच्छुक लोगन ल अब नर्सरी अउ दूसर जगा जाय के जरूरत नइ पड़ही। ओमन ल घर बइठे निशुल्क पौधा प्राप्त होही। जेमन पौधा लगाना चाहत हे, तेमन ल वन विभाग ल फोन करके वनकर्मी ले घर पहुंच पौधा प्राप्त होही। संगेसंग पौधा के सुरक्षा अउ देखरेख के जानकारी घलो दे जाही।
इही कड़ी म आज दुर्ग जिला म विधायक अरूण वोरा ह हरियाली प्रसार वाहन ल हरी झंडी देखाके रवाना करीन।
मन की बात
प्रधानमंत्री नरेंद्र मोदी ह रविवार के बीहनिया ग्यारा बजे आकाशवाणी ले मन की बात कार्यक्रम म देश अउ विदेश के लोगन मनले अपन विचार साझा करही। मन की बात दूसरइया के ये तेरहवंा कड़ी होही। श्री मोदी ह एखर बर लोगन ले विचार आमंत्रित करे हे।
श्रोता मन एक आठ शून्य शून्य एक एक सात आठ शून्य शून्य नंबर म डाॅयल करके अपन संदेस रिकार्ड करा सकत हे । एखर अलावा एक नौ दू दू नंबर म मिस्ड कॅाल देके अउ एस.एम.एस. म प्राप्त लिंक ल फॅालो करके सोझे सुझाव दे सकत हे।
आयकर रिटर्न समय सीमा
केंद्रीय प्रत्यक्ष कर बोर्ड ह बछर दू हजार अठारा-उन्नीस बर मूल अउ संशोधित आयकर रिटर्न दाखिल करे के समय सीमा ल ए बछर इकतीस जुलाई तक बढ़ा देहे। अउ बछर उन्नीस-बीस के रिटर्न दाखिल करे के समय सीमा ल घलो ए साल तीस नवंबर तक बढ़ाय हे।
कोरोना संक्रमण के सेती आवेदक मन ल होवत कठिनाई ल देखत ए फैसला ले गेहे। छोटे अउ मध्यम वर्ग के करदाता मन ल राहत देवाय बर केंद्रीय प्रत्यक्ष कर बोर्ड ह एक लाख रूपिया तक के स्व आकलन कर भुगतान के तिथि ल घलो ए साल तीस नवंबर तक बढ़ाय हे। संगेसंग बोर्ड ह पैन ल आधार ले जोड़े के तारीख ल अवइया बछर इकतीस मार्च तक बढ़ा देहे।
हर्षवर्धन ब्लड एप
केंद्रीय स्वास्थ्य अउ परिवार कल्याण मंत्री डॅाक्टर हर्षवर्धन ह आज ई ब्लड सर्विस मोबाइल एप्लीकेशन के शुभारंभ करीन। इंडियन रेड क्रास सोसायटी के ये पहल कोरोना वायरस ले निपटे बर हरय। ओमन कीहिन कि जरूरतमंद लोगन मन ए एप म पंजीकरण कराके ब्लड मिले के जानकारी ले सकत हे। अउ लोगन मन अधिकतम चार यूनिट ब्लड के मंाग कर सकत हे।
कोरोना विशेष कार्यक्रम
आकाशवाणी रायपुर के प्रादेशिक समाचार एकंाश ह कोरोना महामारी ले निपटे बर करे जात परयास बर एक विशेष कार्यक्रम प्रस्तुत करत हे। कोरोना से जंग जनता के संग – नाम के ए विशेष कार्यक्रम के अगली कड़ी काली बिहनिया साढ़े दस बजे ले प्रसारित करे जाही। एला छत्तीसगढ़ स्थित आकाशवाणी के जम्मों केंद्र एके संघरा रिले करही।
सुप्रीम कोर्ट सीबीएसई
केंद्र अउ केंद्रीय माध्यमिक शिक्षा बोर्ड सीबीएसई ह आज उच्चतम न्यायालय ल बताइन कि पहिली ले पंद्रा जुलाई तक राखे गे दसवी अउ बारहवी कक्षा के बांचे परीक्षा ल कोरोना संक्रमण के सेती रद्द करे के फैसला लेहे।
बोर्ड ह यहू घलो केहे हे कि ए परीक्षा मन ल बाद म दूसर ढंग ले आयोजित करे जाही। बोर्ड ह अदालत ल बताय हे कि पढ़ईया लईका मन ल आगू होवइया परीक्षा बर कोनो एक किसम के विकल्प चुनना पड़ही जेमा परीक्षा देना हे या फेर पाछू होय परीक्षा के आकलन करे जाही।
संस्कृत विद्यामंडलम परिणाम
छत्तीसगढ़ संस्कृत विद्यामंडलम डहार ले आयोजित नवमी ले बारहवीं तक के परीक्षा के परिणाम घोषित कर दे गेहे।
परिक्षा परिणाम म उत्तीर्ण विद्यार्थी मनके प्रतिशत छियानबे दशमलव नौ दू प्रतिशत हरय। जानबा के मुताबिक ए बछर के परीक्षा म कुल तीन हजार तीन सौ अस्सी छात्र सामिल रीहिन जेमा ले तीन हजार दू सौ छिहत्तर छात्र उत्तीर्ण होय हे।
एति व्यावसायिक परीक्षा मंडल व्यापम ह जम्मों प्रवेश परीक्षा बर आॅनलाईन आवेदन करे के आखरी तारीख ल तेइस जून ले बढ़ाके तीस जून कर देे गेहे। संगेसंग पहिली करे आवेदन म संसोधन करे के घलो सुविधा देत हे।
उंहें छत्तीसगढ़ मदरसा बोर्ड डहार ले आयोजित हायर स्कूल अउ हायर सेकण्डरी पत्राचार पाठ्यक्रम के परीक्षा बर आवेदन पत्र एक जुलाई ले घोषित केंद्र म दे जाही।
डीजीपी काॅन्फे्रंस
प्रदेश के पुलिस महानिदेशक डी.एम. अवस्थी ह काली वीडियो कॅान्फे्रसिंग के माध्यम ले जम्मों रेंज अउ जिला के कामकाज के समीक्षा करीन। ए बेरा म ओमन कीहिन कि चिटफंड कंपनी के मालिक मन ल पकड़े बर जम्मों जिला के अतिरिक्त पुलिस अधीक्षक मन ल नोडल अधिकारी के जइसे काम करे ल पड़ही।
बइठका म ओमन कीहिन कि राज्य सरकार के मंशा के अनुरूप चिटफंड पीड़ित मन ल उंखर पइसा वापिस दिलाना, निर्दोष एजेंट उपर दर्ज केस ल वापिस लेना अउ आदिवासी मन उपर दर्ज सामान्य किसम के अपराध ल खतम करे के दिशा म ठोस कदम उठाय जाही। ओमन बताइन कि बस्तर क्षेत्र म जेन आदिवासी मन उपर गंभीर किसम के अपराध दर्ज नइ हे, ओमन ल रिहा करे जाय बर आवश्यक कार्रवाई करे जाय। संगेसंग चिटफंड प्रकरण म कंपनी के डायरेक्टर मनके खिलाफ सख्त कार्रवाई करना जरूरी हे।
अइसने शराब के तस्करी रोके अउ अवैध खनिज परिवहन करइया मनके खिलाफ घलो ओमन कार्रवाई करे के निर्देश देहे। श्री अवस्थी ह बताइन कि माइलोगन मनके उपर होय अपराध म तुरते संज्ञान लेके दोषी मन ल गिरप्तार करे जाय अउ मानवाधिकार के मामला म घलो संवदेनशीलता के संघरा कार्रवाई करे जाय।
कंाग्रेस कार्यक्रम प्रदर्शन
प्रदेश कंाग्रेस कमेटी डहार ले काली छब्बीस जून के शहीद ल सलाम कार्यक्रम के आयोजन करे जाही। एमा गलवान घाटी म शहीद होय भारतीय सैनिक मन ल नमन करे के संगेसंग मौन श्रद्धंाजलि दे जाही। ए बेरा महात्मा गांधी, स्वतंत्रता संग्राम सेनानी अउ राष्ट्रीय नेता मनके प्रतिमा स्थल के तीर म शहीद मन के सुरता म मोमबत्ती अउ दिया जलाय जाही। एखरे संग स्पीक अप ॅफॅार मार्टियर्स कार्यक्रम म कंाग्रेस के जम्मों कार्यकर्ता शहीद मन ल नमन करही।
उंहे अवइया उनतीस जून के जम्मों जिला मुख्यालय म पेट्रोल डीजल के बाढ़े कीमत के विरोध म कंाग्रेस कार्यकर्ता मन धरना प्रदर्शन करके राष्ट्रपति के नाम ज्ञापन सौंपही। एखरे संग स्पीक अप आॅन पेट्रोलियम प्राइजेस कार्यक्रम के घलो आयोजन करे जाही।
माओवादी समर्पण
बीजापुर जिला म माओवादी दंपत्ति ह आत्मसमर्पण करे हे। जानबा के मुताबिक पुलिस उप महानिरीक्षक कोमल सिंह अउ पुलिस अधीक्षक कमलोचन कश्यप के सामने माओवादी राजू हमला अउ मंगलू वेको ह आत्मसमर्पण करे हे। ए दूनों ह महाराष्ट्र, मध्यप्रदेश, अउ छत्तीसगढ़ राज्य म सक्रिय रहिके कतकोन माओवादी घटना म सामिल रीहिन हे।
hin_Deva hne_Deva hne_Deva hne_Deva bho_Deva hne_Deva awa_Deva hin_Deva hne_Deva hne_Deva hin_Deva hne_Deva hne_Deva bho_Deva bho_Deva mar_Deva hne_Deva bho_Deva hne_Deva hne_Deva bho_Deva bho_Deva hne_Deva hne_Deva hne_Deva hne_Deva hne_Deva hne_Deva hne_Deva hin_Deva hne_Deva hne_Deva mar_Deva bho_Deva